VDSS Sklep Psp 222/2025
Sodna praksa Višjega delovnega in socialnega sodišča, 2025-12-23

Edo Škrabec (preds.), mag. Lilijana Strban (poroč.), mag. Biserka Kogej Dmitrovič

nepopolna vloga - poziv za dopolnitev vloge - zavrženje vloge

Vložnik je na sodišče posredoval vlogo, ki nima z zakonom določenih sestavin, da bi jo sodišče lahko obravnavalo. Sodišče prve stopnje je zato pravilno postopalo po 108. členu ZPP in vložnika s sklepom pozvalo, da vlogo v 15 dneh dopolni z odločbo, ki jo izpodbija ter postavi jasen in določen tožbeni zahtevek. Obenem ga je poučilo o možnosti pridobitve brezplačne pravne pomoči in ga opozorilo, da bo vloga zavržena, če ne bo dopolnjena v skladu z zahtevami iz sklepa. Ker tožnik vloge v roku ni dopolnil v skladu s sklepom sodišča, niti ni zaprosil za brezplačno pravno pomoč, je sodišče prve stopnje vlogo pravilno zavrglo.

Pritožba se zavrne in se potrdi sklep sodišča prve stopnje.

1. Sodišče prve stopnje je z izpodbijanim sklepom zavrglo vlogo z dne 31. 8. 2025.

2. Zoper sklep je vložnik vložil laično pritožbo. V njej navaja, da ne misli več zaprositi za brezplačno pravno pomoč. Želi, da mu sodišče dodeli odvetnika po uradni dolžnosti, da bo lahko udejanjil 26. člen Ustave za uničeno življenje.

4. Pritožnik ne navaja ničesar takega, kar bi lahko vplivalo na pravilnost in zakonitost izpodbijanega sklepa. Ta je izdan ob dovolj razčiščenem dejanskem stanju in pravilno uporabljenem procesnem pravu. V postopku tako ni prišlo do kršitev na katere pritožbeno sodišče na podlagi drugega odstavka 350. člena Zakona o pravdnem postopku (ZPP) v zvezi s 366. členom ZPP pazi po uradni dolžnosti.

5. Vloge morajo biti skladno z drugim odstavkom 105. člena ZPP razumljive in obsegati vse, kar je treba, da se lahko obravnavajo po vsebini. V socialnih sporih mora tožba poleg sestavin, ki jih mora imeti vsaka vloga, vsebovati še navedbo upravne odločbe, ki se izpodbija, tožbene razloge in zahtevek, tožbi pa je treba upravni akt, ki se izpodbija, tudi priložiti (73. člen Zakona o delovnih in socialnih sodiščih - ZDSS‑1).

6. Vložnik je na sodišče posredoval vlogo, ki nima z zakonom določenih sestavin, da bi jo sodišče lahko obravnavalo. Sodišče prve stopnje je zato pravilno postopalo po 108. členu ZPP in vložnika s sklepom R 15/2025 z dne 5. 9. 2025 pozvalo, da vlogo v 15 dneh dopolni z odločbo, ki jo izpodbija ter postavi jasen in določen tožbeni zahtevek. Obenem ga je poučilo o možnosti pridobitve brezplačne pravne pomoči in ga opozorilo, da bo vloga zavržena, če ne bo dopolnjena v skladu z zahtevami iz sklepa.

7. Ker tožnik vloge v roku ni dopolnil v skladu s sklepom sodišča, niti ni zaprosil za brezplačno pravno pomoč, je sodišče prve stopnje vlogo pravilno zavrglo. Podlago za sprejeto odločitev je imelo v določbi petega odstavka 108. člena ZPP, kjer je določeno, da sodišče v primeru, če vložnik vloge v postavljenem roku ne popravi ali dopolni tako, da je primerna za obravnavo, vlogo zavrže.

8. Glede pritožbenih navedb, ki se nanašajo na dodelitev odvetnika po uradni dolžnosti, pa pritožbeno sodišče pojasnjuje, da se v socialnih sporih odvetnik na ta način ne dodeljuje.

9. Pritožbeno sodišče je zato na podlagi 2. točke 365. člena ZPP pritožbo kot neutemeljeno zavrnilo in potrdilo izpodbijani sklep sodišča prve stopnje.

Zakon o pravdnem postopku (1999) - ZPP  - člen 105, 105/2, 108, 108/5

Zakon o delovnih in socialnih sodiščih (2004) - ZDSS-1  - člen 73

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.